Offentliggørelse af en ansøgning om godkendelse af en væsentlig ændring af en varespecifikation i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 514/04)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Carne Mertolenga«

EU-nr.: PDO-PT-0212-AM01 — 1. marts 2018

BOB (X) BGB ( )

1. Ansøgende sammenslutning og legitim interesse

Associação de Criadores de Bovinos Mertolengos [sammenslutningen af Mertolenga-avlere]

Sammenslutningen består af producenter af »Carne Mertolenga« og har dermed en legitim interesse i at ansøge om en ændring.

Adresse: Rua Diana de Liz Horta do Bispo Apartado 466 7006-806 Évora Land: Portugal

Tlf.: +351 266711222

E-mail: geral@mertolenga.com

2. Medlemsstat eller tredjeland

Portugal

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☒ Bevis for oprindelse

☒ Produktionsmetode

☐ Tilknytning

☒ Mærkning

☒ Andet: Fjernelse af bestemmelserne om afsætning, ajourføring af oplysninger om kontrolorganet og fjernelse af bestemmelserne om uregelmæssigheder og appelmuligheder.

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Beskrivelse af produktet

1. Ændring

Ændring 1: Fjernelse af ordet »nedkølet« fra varebeskrivelsen.

Begrundelse: Ordet »nedkølet« skal fjernes, således at oksekød med den beskyttede oprindelsesbetegnelse »Carne Mertolenga« kan præsenteres i form af frosne udskæringer. Dette er en reaktion på, hvordan markedet udvikler sig med hensyn til den måde, produktet præsenteres på.

Oprindelig tekst: »Nedkølet kød fra dyr af Mertolenga-racen ...«

Ændret tekst: »Kød fra dyr af Mertolenga-racen ...«

2. Ændring

Ændring 2: Erstatning af ordet »råvareklassificering« med ordet »aldersgrupper«.

Begrundelse: Ordet »aldersgrupper« er mere hensigtsmæssigt i teksten, da den eneste henvisning er til dyrenes alder på slagtetidspunktet.

Oprindelig tekst: »Råvareklassificering:«

Ændret tekst: »Aldersgrupper:«

3. Ændring

Ændring 3: Fjernelse af henvisningerne til slagtet vægt i aldersgrupperne.

Begrundelse: I Rådets forordning (EF) nr. 700/2007 af 11. juni 2007 hedder det, at dyrenes slagtevægt tilsyneladende har mindre betydning ved bestemmelsen af kødets egenskaber. Denne forordning definerer ikke vægtintervaller for slagtekroppe. Vægtgrænserne for slagtekroppe for de forskellige aldersgrupper i varespecifikationen må derfor udgå.

4. Ændring

Ændring 4: Præcisering af aldersintervallerne for aldersgrupperne »vitela« (kalv) og »novilho« (ungtyr).

Begrundelse: Dette ændringsforslag gør det tydeligere, at den øvre aldersgrænse indgår i den pågældende kategori.

Oprindelig tekst: »Aldersinterval: 6-10 måneder.«

Ændret tekst: »Aldersinterval: over 6 måneder og op til eller lig med 10 måneder.«

Oprindelig tekst: »Aldersinterval: 15-30 måneder.«

Ændret tekst: »Aldersinterval: over 15 måneder og op til eller lig med 30 måneder.«

5. Ændring

Ændring 5: Tilføjelse af aldersgruppen »vitelão« (etåring).

Begrundelse: I den oprindelige varespecifikation er der et hul mellem aldersgrupperne »vitela« (kalv, 6-10 måneder) og »novilho/novilha« (ungtyr/kvie, 15-30 måneder). Dette hul skyldtes en fejl begået af forfatteren af teksten, fordi aldersgruppen »vitelão« (etåring) ikke var særlig relevant på det portugisiske oksekødsmarked på daværende tidspunkt. Siden da er der på det portugisiske marked opstået større interesse for lettere kvægkroppe. Dette har åbnet op for en ny produktionsmulighed samt for det »vitela« (kalvekød), som varespecifikationen allerede indeholder bestemmelser om. Produktionen af denne type slagtekroppe er hensigtsmæssig i betragtning af Mertolenga-kvægets vækstpotentiale. Da deres vækstrate efter fravænning er langsommere end for andre mere specialiserede racer (gennemsnitligt 937 g pr. dag), defineres aldersintervallet for aldersgruppen »vitelão« (etåring) som værende mellem den øvre grænse, der er fastsat for aldersgruppen »vitela« (kalv), og den nedre grænse, der er fastsat for aldersgruppen »novilho/novilha« (ungtyr/kvie) på slagtetidspunktet.

Oprindelig tekst: (ikkeeksisterende).

Ændret tekst: »Vitelão (etåring) — dyr med følgende kendetegn på slagtetidspunktet: aldersinterval: over 10 måneder og op til eller lig med 15 måneder.«

6. Ændring

Ændring 6: Sammenlægning af aldersgrupperne »novilho« (ungtyr) og »novilha« (kvie) til en enkelt aldersgruppe »novilho/novilha« (ungtyr/kvie).

Begrundelse: Efter at have fjernet henvisningerne til slagtekroppens vægt er sondringen mellem aldersgrupperne »novilho« (ungtyr) og »novilha« (kvie) ikke længere indlysende, og det giver ikke mening at præsentere dette oksekød for forbrugeren i forskellige kategorier. De skal derfor samles i en enkelt kategori.

Oprindelig tekst: »Novilho« (ungtyr) — handyr med følgende kendetegn på slagtetidspunktet: aldersinterval: 15-30 måneder/slagtet vægt: mellem 200 og 250 kg. »Novilha« (kvie) — hundyr med følgende kendetegn på slagtetidspunktet: aldersinterval: 15-30 måneder/slagtet vægt: mellem 180 og 220 kg.

Ændret tekst: »Novilho/novilha« (ungtyr/kvie) — dyr med følgende kendetegn på slagtetidspunktet: aldersinterval: over 15 måneder og op til eller lig med 30 måneder."

7. Ændring

Ændring 7: Certificering af andre aldersgrupper.

Begrundelse: Efter gennemførelsen af planen for forbedring af racen, navnlig anvendelsen af kunstig inseminering samt andre tekniske foranstaltninger, er den zootekniske værdi af dyr af Mertolenga-racen blevet væsentligt forbedret. Dette betyder, at slagtekroppenes sammensætning også er blevet forbedret, selv når der er tale om ældre dyr.

De nuværende kendetegn, der er iboende for racen, gør det derfor muligt at foretage denne ændring af kategorierne og at tilføje nye aldersgrupper.

Oprindelig tekst: (ikkeeksisterende).

Ændret tekst: »Slagtekroppe af dyr i andre aldersgrupper kan også certificeres«.

8. Ændring

Ændring 8: Identifikation af de tilladte kategorier af slagtekroppe på baggrund af de foreslåede ændringer af aldersgrupperne.

Begrundelse: Denne ændring foretages for at sikre, at ordlyden af varespecifikationen er i overensstemmelse med ændring 5, 6 og 7, og for at muliggøre en mere objektiv identifikation af de kategorier, der kan certificeres som BOB’en »Carne Mertolenga«.

Oprindelig tekst:

»Novilho (ungtyr): Kategorier over »E« og under »P« (inkl.) er ikke omfattet. Novilha (kvie): De samme restriktioner som dem, der gælder for ungtyr. Vitela (kalv): Kategorier over E (inkl.) er ikke omfattet.«

Ændret tekst: »Novilho/novilha (ungtyr/kvie): Kategori U, R og O er tilladt. Andre aldersgrupper: Kategori U, R, O og P er tilladt.«

9. Ændring

Ændring 9: Identifikation af »kvarte slagtekroppe« som en præsentationsform, der er tilladt.

Begrundelse: Præsentationsformen »kvarte slagtekroppe« skal tilføjes som reaktion på markedet, og hvordan det ændrer sig. Produktet med den beskyttede oprindelsesbetegnelse »Carne Mertolenga« forlader slagteriet i form af slagtekroppe, halve slagtekroppe eller kvarte slagtekroppe.

Oprindelig tekst: »Hele eller halve slagtekroppe.«

Ændret tekst: »Hele, halve eller kvarte slagtekroppe.«

10. Ændring

Ændring 10: Fjernelse af henvisningen til Rådets forordning (EØF) nr. 1026/91.

Begrundelse: Fjernelse af henvisning til forældet lovgivning.

Oprindelig tekst: »Fællesskabets handelsklasseskema for slagtekroppe vedtages i overensstemmelse med Rådets forordning (EØF) nr. 1026/91 med følgende begrænsninger.«

Ændret tekst: »Slagtekroppe, der er klassificeret i følgende identificerede kategorier, er tilladt.«

5.2. Bevis for oprindelse

1. Ændring

Ændring 11: Fjernelse af kravet om, at producenterne skal tilhøre sammenslutningen, og at de kun må slagte dyr fra det geografiske område, der svarer til den beskyttede oprindelsesbetegnelse »Carne Mertolenga«.

Begrundelse: Fjernelse af bestemmelser, der ikke er i overensstemmelse med lovgivningen.

Oprindelig tekst: »De tilsluttede producenters bedrifter skal ligge inden for det afgrænsede område, og dette er en betingelse, der er nødvendig for, at de kan tilslutte sig sammenslutningen.«

Ændret tekst: (udgår).

Oprindelig tekst: »De tilsluttede landbrugere forpligter sig skriftligt til kun at slagte dyr fra det pågældende geografiske område.«

Ændret tekst: »Producenterne forpligter sig skriftligt til kun at lade dyr, der er født og opdrættet i det pågældende geografiske område, certificere.«

2. Ændring

Ændring 12: Fjernelse af kravet om identifikation af dyrene ved tatovering.

Begrundelse: Forældet bestemmelse. Der anvendes i øjeblikket to systemer i stambogen til identifikation af dyr, der kan certificeres med den beskyttede oprindelsesbetegnelse »Carne Mertolenga«: To øremærker med SIA-nummeret (officielt identifikationsnummer) og elektronisk identifikation (i dette tilfælde kun for voksne dyr). De nugældende regler om identifikation og håndtering af kvæg muliggør fuldstændig sporbarhed af dyrenes oprindelse.

Oprindelig tekst: »Anvendelsen af tatoveringer til identifikation af husdyr, optagelse i fødselsregistret og stambogen, metaløremærker (SIA-nummer), transportdokumenter og overholdelse af de gældende kontrolregler gør det muligt nøjagtigt at fastslå oprindelsen af kød, der skal certificeres.«

Ændret tekst: »Det system, hvorved dyr optages i stambogen, og overholdelse af de gældende kontrolregler gør det muligt nøjagtigt at fastslå oprindelsen af det kød, der skal certificeres.«

5.3. Produktionsmetode

1. Ændring

Ændring 13: Ajourføring af henvisningen til stambogen.

Begrundelse: I henhold til den ajourførte forordning om stambogen for kvægracen Mertolenga er formålet med denne ændring i henhold til forordning (EU) 2016/1012 af 8. juni 2016, at varespecifikationen for den beskyttede oprindelsesbetegnelse »Carne Mertolenga« skal tage hensyn til alle dyr af Mertolenga-racen, der er opført i stambogen, herunder dem, der er indført i stiftelsesregistret, da de ikke er opført i fødselsregistret.

Oprindelig tekst: »Udelukkende kød fra kvæg af Mertolenga-racen, der er opført i fødselsregistret.«

Ændret tekst: »Udelukkende kød fra kvæg af Mertolenga-racen, der er opført i stambogen.«

Oprindelig tekst: »Ifølge reglerne i stambogen for kvægracen Mertolenga indebærer optagelsen af et dyr i fødselsregistret, at det er tatoveret med et identifikationsnummer, og at det er afkom af registrerede forældre.«

Ændret tekst: »Ifølge reglerne i stambogen for kvægracen Mertolenga indebærer registreringen af et dyr, at det er blevet tildelt et unikt identifikationsnummer, og at det er afkom af registrerede forældre.«

2. Ændring

Ændring 14: Fjernelse af bestemmelserne vedrørende ensartetheden af de partier, der skal slagtes.

Begrundelse: Dette punkt udgår for at bevare sammenhængen med de foreslåede ændringer af produktbeskrivelsen, hvor henvisningerne til slagtekroppens vægt i hver aldersgruppe blev fjernet.

Oprindelig tekst: »Ensartetheden af de partier, der skal slagtes. Vægtinterval i partier: 50 kg Aldersinterval inden for partier: fire måneder.«

Ændret tekst: (udgår).

3. Ændring

Ændring 15: Ajourføring af bestemmelserne om nedkøling.

Begrundelse: Med henblik på at sikre overholdelse af lovdekret nr. 158/97 blev nedkølingsperioden på 10 timer ved 1 °C forlænget til 24 timer ved 0-2 °C for at sikre, at inspektionen efter slagtning efterfølges af en nedkølingsperiode på slagteriet for at sikre en temperatur overalt i kødet på højst 7 °C efter en temperaturkurve, der sikrer en konstant faldende temperatur. Den relative fugtighed og luftcirkulationshastighed bør også sikre, at der ikke forekommer kondensvand på nogen del af slagtekroppens overflade. Ved opskæring, udbening, afpudsning, udskæring, indpakning og emballering skal kødets temperatur ved processens begyndelse være mellem 0 °C og 2 °C. Vakuumpakkede udskæringer og skiver, terninger eller strimler i vakuumpakninger eller i beskyttende atmosfære skal opbevares ved en temperatur på mellem 0 °C og 4 °C. Nedkøling, håndtering og forarbejdning af slagtekroppen skal foregå i overensstemmelse med navnlig kapitel V og VII i Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer.

Oprindelig tekst: »I 10 timer ved 1 °C.«

Ændret tekst: »Slagtekroppene skal nedkøles langsomt ved temperaturer på mellem 0 °C og 2 °C i løbet af 24 timer, således at den indre muskelmasse opnår en temperatur på mindst 7 °C inden opskæring.«

4. Ændring

Ændring 16: Ajourføring af bestemmelserne om modning.

Begrundelse: Med henblik på at sikre et meget mørt produkt, hvilket store detailhandlere ønsker, blev minimumsperioden mellem slagtning og salg til forbrugeren reduceret fra fire dage til tre dage, da dette ikke er til skade for produktkvaliteten, er gavnligt for handelskanalerne og sikrer, at muskelmasser nedkøles efter slagtning. Hele modningsprocessen for kød fra dyr, der er omfattet af den beskyttede oprindelsesbetegnelse »Carne Mertolenga«, skal nødvendigvis være i overensstemmelse med bestemmelserne i Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer. Omtale af den ideelle modningsperiode udgår, da der er tale om en vejledende omtale uden lovgivningsmæssig status.

Oprindelig tekst: »Den ideelle modningsperiode for kødet er syv dage ved 1 °C, men det kan udbydes til salg til forbrugeren fire dage efter slagtning.«

Ændret tekst: »Modningsperioden for kødet ved temperaturer på mellem 0 °C og 2 °C skal vare mindst tre dage fra slagtedatoen til salg til forbrugeren.«

5. Ændring

Ændring 17: Ajourføring af bestemmelserne om nedfrysning.

Begrundelse: Selv om forbuddet mod nedfrysning/dybfrysning af hele, halve og kvarte slagtekroppe fortsat består, er det nu tilladt at fryse vakuumpakkede udskæringer og andre formater, da denne form for præsentation gør det muligt at opretholde kvaliteten af det produkt, der udbydes til forbrugeren, samtidig med at handelskanalerne forbedres med mere fleksible gyldighedsdatoer og bedre overensstemmelse med de nuværende behov for produktforvaltning.

Oprindelig tekst: »Nedfrysning er forbudt.«

Ændret tekst: »Nedfrysning/dybfrysning af hele, halve og kvarte slagtekroppe er forbudt. Nedfrysning/dybfrysning er tilladt for udskæringer, der er vakuumpakket eller pakket i andre præsentationsformer.«

6. Ændring

Ændring 18: Ophævelse af bestemmelserne om hygiejne og dyrlægebehandling, forbudte stoffer, transport, slagterier, slagtning, opskæring og emballering samt andre bestemmelser.

Begrundelse: Disse aspekter er reguleret i den generelle lovgivning, så det er ikke nødvendigt at nævne dem i varespecifikationen.

Oprindelig tekst:

»Hygiejne og dyrlægebehandling. Dyrene skal dekontamineres af dyresundhedsbeskyttelsesgruppen i den pågældende region eller af de kompetente officielle tjenester. Veterinære indgreb, ordinerede terapeutiske indgreb og datoerne for sådanne indgreb skal anføres i det individuelle identifikationsdokument. Den behandlende dyrlæge er eneansvarlig for anvendelsen af lægemidler. Ved behandling af slagtedyr skal tilbageholdelsestiden for eliminering af restkoncentrationer af lægemidler også registreres.«

»Forbudte stoffer. I overensstemmelse med gældende eller kommende national lovgivning og fællesskabslovgivning om anvendelse af lægemidler, der gives sammen med foder eller direkte, navnlig lovdekret nr. 210/84 og Rådets direktiv 81/602/EØF og 85/358/EØF og 146/68, er anvendelse af forbudte stoffer forbudt.«

»Transport. I overensstemmelse med gældende eller kommende national lovgivning og fællesskabslovgivning om transport af levende dyr skal følgende regler overholdes: Der må ikke forekomme mishandling i forbindelse med lastning og losning. Det minimumsareal, der er nødvendigt for dyrevelfærden, skal overholdes.«

»Slagterier. EF-godkendte slagterier eller slagterier, der tilhører det nationale portugisiske net af slagterier.«

»Slagtning. Den relevante tilbageholdelsestid for eliminering af restkoncentrationer skal overholdes i overensstemmelse med den individuelle registrering og den rapport, som dyrlægen har udstedt. De nationale bestemmelser og fællesskabsbestemmelserne om slagtning af dyr til konsum skal overholdes.«

»Hygiejne. Gældende nationale bestemmelser og fællesskabsbestemmelser skal overholdes ved forarbejdning og tilberedning af kødet.«

»Opskæring og emballering. Opskæring skal foretages af specialiseret personale i et lokale, der er behørigt legaliseret til dette formål.«

»Andre krav, der er fastsat i fællesskabsbestemmelser eller nationale bestemmelser. Produktion, forarbejdning og afsætning af kød skal være i overensstemmelse med gældende national lovgivning og fællesskabsbestemmelser. Alle tilfælde, der ikke er omfattet af denne specifikation, er omfattet af de gældende retsregler.«

Ændret tekst: (udgår).

7. Ændring

Ændring 19: Ajourføring af bestemmelser om foder til dyrene.

Begrundelse: På grund af den uklare ordlyd synes den nuværende varespecifikation at forbyde anvendelse af foderkilder, som ikke er foderblandinger, fra nabobedrifter, hvilket ikke giver mening. Desuden synes der ikke at være nogen restriktioner for, hvor foderblandinger stammer fra, hvilket heller ikke giver mening. Formålet med denne ændring er at præcisere de regler, der gælder for foder, navnlig når det kommer fra et sted uden for det geografiske område. Denne ændring betyder, at producenterne i tilfælde af fodermangel nu vil være i stand til at garantere dyrevelfærden eller løbende overholdelse af specifikationerne i en anden kvalitets- eller certificeringsordning (f.eks. økologisk landbrug). Vi har benyttet lejligheden til at ajourføre teksten om operatørernes rapporteringsforpligtelser i lyset af de nuværende krav til offentlig kontrol i denne henseende.

Oprindelig tekst: »Opdræt foregår ekstensivt med en belægningsgrad på under 1,4 storkreaturer pr. ha. Kalve fravænnes ved en alder på mellem seks og ni måneder. (...) Ekstensivt landbrug opretholdes efter fravænning, idet kalvene får en kost, der svarer til mødrenes kost.«

Ændret tekst: »Dyrene opdrættes i ekstensivt landbrug med en belægningsgrad på under 1,4 storkreaturer pr. ha. Kalvene lever af deres mødres mælk, indtil de er 6-9 måneder gamle, og græsser sammen med deres mødre. Ekstensivt landbrug opretholdes efter fravænning, idet kalvene får en kost, der svarer til mødrenes kost.«

Oprindelig tekst: »Kalvenes foder kan suppleres med foderblandinger, hvis der er fodermangel. (...) Supplering: med produkter fra bedriften eller foderblandinger. Dyrene opdrættes i ekstensivt landbrug, og færdigfedningen kan være baseret på produkter fra bedriften eller foderblandinger.«

Ændret tekst: »Dyrenes foder kan om nødvendigt suppleres med produkter fra samme eller andre bedrifter eller med foderblandinger. Dyrene opdrættes i ekstensivt landbrug, og færdigfedningen kan være baseret på produkter fra samme eller andre bedrifter eller på foderblandinger.«

Oprindelig tekst: (ikkeeksisterende).

Ændret tekst: »Hvis det er nødvendigt at anvende foder, der ikke stammer fra samme bedrift, bør producenterne prioritere foder fra andre bedrifter inden for det geografiske område. Hvis dette ikke er muligt, kan foder, der ikke stammer fra det geografiske område, anvendes, så længe det ikke overstiger 50 % af tørstoffet på årsbasis.«

Oprindelig tekst: »Anvendelse af foderblandinger skal godkendes af producentsammenslutningen. Dette skal meddeles sammen med alle tilladelser, der udstedes til det private kontrolorgan, således at anvendelsen af og egenskaberne ved denne type foder kan kontrolleres.«

Ændret tekst: »Kontrolorganet skal underrettes om anvendelsen af foder fra andre bedrifter og foderblandinger på en sådan måde, at kilden, egenskaberne og de mængder, der er anvendt eller påtænkes anvendt, kan kontrolleres.«

8. Ændring

Ændring 20: Ajourføring af bestemmelserne om udelukkelse af produkter.

Begrundelse: Formålet med denne ændring er at præcisere varespecifikationens bestemmelser om udelukkelse af produkter.

Oprindelig tekst: »Udelukkelse. Den beskyttede oprindelsesbetegnelse må ikke tildeles slagtekroppe eller udskæringer af kød, som: ikke overholder specifikationerne for produktion, forarbejdning og afsætning som fastsat i dette dokument, er blevet beskadiget under slagtning, afblødning, udtagning af organer osv.«

Ændret tekst: »Udelukkelse. Kød fra slagtekroppe eller udskæringer, der er blevet beskadiget (under slagtning, afblødning, udtagning af organer osv.) i et sådant omfang, at overholdelsen af lovgivningen eller denne varespecifikation bringes i fare, må ikke certificeres.«

5.4. Mærkning

1. Ændring

Ændring 21: Fjernelse af bestemmelserne om identifikation og mærkning.

Begrundelse: Disse aspekter er reguleret i den generelle lovgivning, så det er ikke nødvendigt at nævne dem i varespecifikationen.

Oprindelig tekst: »Identifikation og mærkning. Kødet skal identificeres ved hjælp af et stempel, en mærkat eller emballage med følgende betegnelse: CARNE MERTOLENGA — D.O. Slagtekroppene skal stemples flere forskellige steder på hver halve slagtekrop. Emballerede udskæringer skal identificeres ved hjælp af mærkater eller stemplet emballage. Kødbakker og tilberedt kød skal identificeres ved hjælp af mærkater. Producentens navn, dyrets identitet og type, alder og slagtedato skal også angives på en individuel formular. Denne formular skal ledsage slagtekroppene og andre former for præsentation under transport og afsætning. Hvad angår vakuumpakkede udskæringer, kødbakker eller tilberedt kød skal, ud over ovennævnte oplysninger, som skal være synlige på etiketten, også udskæringen eller udskæringerne i den pågældende emballage og deres vægt angives.«

Ændret tekst: (udgår).

2. Ændring

Ændring 22: Ajourføring af specifikke mærkningselementer.

Begrundelse: Fjernelse af forældede henvisninger til lovgivning og bestemmelser, der er juridisk overflødige. Fjernelse af det obligatoriske krav om anvendelse af varemærket »Carne Mertolenga« og det tilhørende logo (hvis anvendelse udelukkende er forbeholdt medlemmer af sammenslutningen), da ingen erhvervsdrivende kan være forpligtet til at være medlem af sammenslutningen.

Oprindelig tekst: »Mærkningen skal foretages i overensstemmelse med gældende lovgivning (lovdekret nr. 170/92 og ministeriel bekendtgørelse nr. 119/93) og indeholde følgende oplysninger: Varemærke og logo: Carne Mertolenga — DO. Produkttype: [Novilho (ungtyr)/Novilha (kvie)/Vitela (kalv)]. Identifikation af udskæring: (kam, striploin osv.). Nettovægt. Slagtedato. Andre elementer, der anses for relevante. Mærkningen med den beskyttede oprindelsesbetegnelse »Carne Mertolenga«, de respektive symboler og logoer, der anvendes på etiketten, og reklamer for kødet kan kun anvendes på de betingelser, der er fastsat i de gældende fællesskabsbestemmelser og i bekendtgørelse nr. 293/93.«

Ændret tekst: »Uanset præsentationsformatet gælder følgende for ’Carne Mertolenga’: — En af følgende formuleringer skal fremgå af etiketten: ’CARNE MERTOLENGA — DENOMINAÇÃO DE ORIGEM PROTEGIDA’ [CARNE MERTOLENGA — BESKYTTET OPRINDELSESBETEGNELSE] eller ’CARNE MERTOLENGA DOP’ [CARNE MERTOLENGA BOB] — Kontrolorganet skal også identificeres.«

5.5. Andet

1. Ændring

Ændring 23: Fjernelse af bestemmelserne om afsætning af produktet.

Begrundelse: Fjernelse af bestemmelser, der er overflødige, eller som ikke er i overensstemmelse med lovgivningen.

Oprindelig tekst: »Afsætning. Den type afsætning, der vedtages, skal defineres af Mertolenga, Lda. og kan antage følgende former: Direkte salg foretaget af Mertocar, Lda. Salg foretaget af andre kommercielle virksomheder, reguleret af en protokol. I protokoller, der er indgået med andre erhvervsdrivende virksomheder, fastsættes de regler, der gælder for præsentation, opbevaring og salg af produkter i overensstemmelse med denne varespecifikation.«

Ændret tekst: (udgår).

2. Ændring

Ændring 24: Ajourføring af oplysninger om kontrolorganet (punkt 7 i varespecifikationen).

Begrundelse: Denne ændring er begrundet i, at den kompetente myndighed har udpeget en anden enhed som kontrol- og certificeringsorgan for »Carne Mertolenga«.

Der blev taget hensyn til en række faktorer i forbindelse med denne ændring.

Først og fremmest kan oplysningerne om kontrolorganet hurtigt blive forældede (på grund af tilbagetrukket udpegelse, mistet akkreditering, adresseændring osv.).

For det andet har dette afsnit i varespecifikationen ikke lovgivningsmæssig status. I henhold til gældende lovgivning om offentlig kontrol inspiceres dette produkt af det kontrolorgan, som den kompetente myndighed uddelegerer dette ansvar til, uanset hvad der fremgår af varespecifikationen. Det forhold, at dette kapitel ikke er af lovgivningsmæssig karakter, betyder, at ajourføringer af det er mindre relevante for producenterne, og derfor anmoder de sædvanligvis kun om en ajourføring, når det er nødvendigt også at ændre andre aspekter af varespecifikationen. Der er derfor en tendens til, at dette afsnit, når det er forældet, ikke bliver ajourført i lang tid. Faktisk har teksten vedrørende kontrolorganet i den nuværende varespecifikation været forældet i mere end 18 år, uden at producenterne har følt, at det var nødvendigt at anmode om en ajourføring (da produktet fortsat er blevet kontrolleret i henhold til gældende lovgivning).

For det tredje medfører indgivelse af en ansøgning om ændring af varespecifikationen visse omkostninger for sammenslutningen og producenterne (det tager tid, kræver menneskelige ressourcer, koster penge til kommunikation og materialeforbrug osv.). Disse omkostninger skal holdes på et minimum, og sammenslutningen og producenterne bør derfor ikke være tvunget til at afholde dem, hver gang der sker en ændring i navnet på en myndighed eller i et kontrolorgans adresse.

Endelig offentliggøres navn og adresse på de relevante myndigheder og kontrolorganer af Europa-Kommissionen, og det er medlemsstaternes ansvar at sikre, at disse oplysninger altid er ajourførte.

Det er derfor vores opfattelse, at det er bedre at medtage en henvisning til det sted, hvor kontrolorganets navn og adresse kan findes, da dette gør det muligt at overholde betingelserne i artikel 7 i forordning (EU) nr. 1151/2012 og sikrer, at oplysningerne om kontrolorganet er ajourførte.

Oprindelig tekst: »Associação de Criadores de Bovinos Mertolengos [sammenslutningen af Mertolenga-avlere], med hovedsæde i Lg. Alexandre Herculano, no 8 i Évora, foreslås som privat kontrol- og certificeringsorgan. Denne sammenslutning er ansvarlig for forvaltningen af stambogen for racen Mertolenga, hvilket betyder, at den hurtigt og pålideligt vil kunne identificere oprindelsen af de slagtekroppe, der skal certificeres. Den har kvalificerede medarbejdere og de hjælpefunktioner, der er nødvendige for at udføre de krævede inspektioner.«

Ændret tekst: »Den kompetente myndighed, som er ansvarlig for at udføre de officielle kontroller, der skal verificere efterlevelse af de lovgivningsmæssige krav jf. BGB-ordningen, er Direção-Geral de Agricultura e Desenvolvimento Rural — DGADR [generaldirektoratet for landbrug og udvikling af landdistrikter] med registreret adresse på Av. Afonso Costa, n.o 3, 1949-002 Lissabon. Certificeringskontrollen udføres af det udpegede kontrolorgan.«

3. Ændring

Ændring 25: Fjernelse af bestemmelserne om uregelmæssigheder og appelmuligheder.

Begrundelse: Fjernelse af bestemmelser om anvendelse af sanktioner. Ansvaret for at definere disse ligger hos den kompetente myndighed, og de bør derfor ikke medtages i varespecifikationen.

Oprindelig tekst: "Uregelmæssigheder. Manglende overholdelse af reglerne i varespecifikationen for den beskyttede oprindelsesbetegnelse »Carne Mertolenga« kan medføre: 1. Skriftlig advarsel. 2. Midlertidig suspension af den krænkende producent. 3. Forbud mod brug af certificeringen. Ledelsen af MERTOCAR, Lda. vil være ansvarlig for at vurdere den manglende overholdelse og dens alvorlighed, når de involverede parter er blevet hørt. Afgørelsen vil blive truffet på grundlag af den konstaterede uregelmæssigheds alvorlighed, og der vil blive taget hensyn til gentagne overtrædelser. Sagsforløbet vil blive indberettet til det private kontrolorgan.

Ændret tekst: (udgår).

Oprindelig tekst: »Appelmuligheder. Enhver appel over en sanktion, som MERTOCAR, Lda. har truffet afgørelse om, skal følge denne rækkefølge: ledelsen, generalforsamlingen, IMAIAA (institut for landbrugsmarkeder og landbrugsfødevaresektoren).«

Ændret tekst: (udgår).

4. Ændring

Ændring 26: Erstatning af udtrykket »midten af århundredet« med »midten af det tyvende århundrede« (ændringer af ordlyden — punkt 6 i varespecifikationen).

Begrundelse: Henvisningen til det tyvende århundrede blev tilføjet teksten, fordi varespecifikationen blev udarbejdet i 1990’erne, og vi nu befinder os i det 21. århundrede.

Oprindelig tekst: »Det var fra disse områder, at den spredte sig til regionerne Alentejo og Ribatejo i midten af århundredet.«

Ændret tekst: »Det var fra disse områder, at den spredte sig til regionerne Alentejo og Ribatejo i midten af det tyvende århundrede.«

5. Ændring

Ændring 27: Afsnittet udgår.

Begrundelse: Dette afsnit er unødvendigt. Det udgår, fordi det ikke passer ind i resten af teksten.

Oprindelig tekst: »På nuværende tidspunkt og på grundlag af en betydelig mængde anvendt forskning bør Mertolenga-kvægets produktivitet roses. Sammenlignet med andre portugisiske racer anses den for at være den bedste kvægrace til ekstensivt landbrug og er derfor blevet ajourført og indarbejdet i ånden i den nye fælles landbrugspolitik.«

Ændret tekst: (udgår).

ENHEDSDOKUMENT

»Carne Mertolenga«

EU-nr.: PDO-PT-0212-AM01 — 1. marts 2018

BOB (X) BGB ( )

1. Betegnelse

»Carne Mertolenga«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagteaffald), fersk

3.2. Beskrivelse af produktet med betegnelsen i punkt 1

Kød fra dyr af Mertolenga-racen, der er indført i fødselsregistret, og som er født af en tyr og en ko, der er indført i stambogen for kvægracen Mertolenga.

Aldersgrupper:

»Vitela« (kalv) — dyr på over 6 måneder og under eller lig med 10 måneder på slagtetidspunktet.

»Vitelão« (etåring) — dyr på over 10 måneder og under eller lig med 15 måneder på slagtetidspunktet.

»Novilho/novilha« (ungtyr/kvie) — dyr på over 15 måneder og under eller lig med 30 måneder på slagtetidspunktet.

Slagtekroppe af dyr i andre aldersgrupper kan også certificeres.

Tilladte klassificeringer af slagtekroppe:

Kropsbygning: I aldersgruppen ungtyr/kvie er kategori U, R og O tilladt. I andre aldersgrupper er kategori U, R, O og P tilladt.

Fedtindhold: Det skal være fast, ikke-væskedrivende og med en farve mellem hvid og gul. Slagtekroppe af kategori 4 kan kun certificeres, når de skal slagtes. Slagtekroppe i kategori 5 er ikke omfattet.

Farve: Mørk lyserød til mørkerød.

pH: under 6.

3.3. Foder (kun for animalske produkter) og råvarer (kun for forarbejdede produkter)

Dyrene opdrættes i ekstensivt landbrug med en belægningsgrad på under 1,4 storkreaturer pr. ha.

Kalvene lever af deres mødres mælk, indtil de er 6-9 måneder gamle, og græsser sammen med deres mødre. Ekstensivt landbrug opretholdes efter fravænning, idet kalvene får en kost, der svarer til mødrenes kost.

Besætningerne æder generelt på græsningsarealer (naturlige eller forbedrede), halm, hø/ensilage, efterslæt og agern. Dyrenes foder kan om nødvendigt suppleres med produkter fra samme eller andre bedrifter eller med foderblandinger.

Dyrene opdrættes i ekstensivt landbrug, og færdigfedningen kan være baseret på produkter fra samme eller andre bedrifter eller på foderblandinger.

Hvis der er behov for at anvende foder, der ikke stammer fra bedriften, for f.eks. at sikre dyrenes fortsatte trivsel eller løbende overholdelse af specifikationerne for en anden kvalitet (f.eks. økologisk produktion) eller certificeringsordning, bør producenterne så vidt muligt anvende foder fra andre bedrifter i det geografiske område. Hvis dette ikke er muligt, kan foder, der ikke stammer fra det geografiske område, anvendes, så længe det ikke overstiger 50 % af tørstoffet på årsbasis, og forudsat at de væsentlige egenskaber ved kødet, som er angivet i produktbeskrivelsen, ikke påvirkes.

3.4. Specifikke etaper af produktionen, som skal finde sted i det afgrænsede geografiske område

Fødsel, opdræt og slagtning.

3.5. Særlige regler for udskæring, rivning eller emballering osv. af det produkt, som betegnelsen henviser til

»Carne Mertolenga« kan frembydes til salg i form af hele, halve eller kvarte slagtekroppe, som vakuumpakkede udskæringer, i bakker eller som tilberedt kød. Nedfrysning/dybfrysning af hele, halve eller kvarte slagtekroppe er forbudt. Nedfrysning/dybfrysning er tilladt for udskæringer, der er vakuumpakket eller pakket i andre præsentationsformer.

3.6. Særlige regler for mærkning af det produkt, som betegnelsen henviser til

Uanset præsentationsformatet gælder følgende for »Carne Mertolenga«:

— En af følgende formuleringer skal fremgå af etiketten: »Carne Mertolenga — Denominação de Origem Protegida« [Carne Mertolenga — beskyttet oprindelsesbetegnelse] eller »Carne Mertolenga DOP« [Carne Mertolenga BOB]

— Kontrolorganet skal også identificeres.

4. Kort angivelse af det geografiske områdes afgrænsning

Distrikterne Portalegre, Santarém, Évora, Beja og Setúbal.

5. Tilknytning til det geografiske område

Det geografiske område »Carne Mertolenga« er kendetegnet ved middelhavsklima med en årlig nedbør på mellem 450 og 800 l/m2, der som oftest er koncentreret om efteråret og vinteren. Somrene er varme og tørre. Disse klimatiske forhold er i vid udstrækning årsagen til den fremherskende udbredelse i dette område af ekstensive husdyrbrug, hvoraf de fleste omfatter lunde med korkeg og steneg.

Disse forhold har drevet udviklingen i regionen af kvægracen Mertolenga, der er velkendt for sin hårdførhed, levetid og nøjsomhed. Racens høje fertilitet, lange reproduktive levetid og evne til at omdanne selv meget groft foder til kød af høj kvalitet er også bemærkelsesværdig. Racen siges at stamme fra fire steder, nemlig kommunen Barrancos og de mest ufrugtbare områder i Serpa i Beja, Vale do Sado og Vale do Sorraia. For lang tid siden blev udtrykket »mertolengo« anvendt til at beskrive den type kvæg, der var velegnet på grund af sin lille statur og sin hårdførhed over for det barske terræn i Mértola og Alcoutim med bakket og temmelig kuperet terræn med begrænset adgang til foder. Det var fra disse områder, at racen spredte sig i regionerne Alentejo og Ribatejo.

Disse kreaturer æder foder baseret på naturlige eller forbedrede græsningsarealer, agern og stubbe efter kornafgrøder. Andre typer foder anvendes normalt kun i situationer med ekstrem fodermangel. Da der kun er rigeligt med foder om foråret, og da det næsten altid er kvalitativt mangelfuldt, er den ekstraordinære måde, hvorpå disse dyr tilpasser sig de hyppige mangler, afgørende for at sikre deres overlevelse i produktionsområdet. I nogle tilfælde anses de for at være den eneste mulige husdyrmulighed.

Forholdene i produktionsområdet betyder, at dyrene opdrættes i et ekstensivt system (en belægningsgrad på under 1,4 storkreaturer pr. ha), hvor der anvendes græsmarker med steneg, der er typiske for regionen. Dette produktionssystem, kombineret med racens egenskaber, fører til små til mellemstore dyr med slagtekroppe, der er forholdsvis lette i forhold til deres alder på slagtetidspunktet, og som ikke har meget indre eller ydre fedt. Slagtekroppene er forholdsmæssigt små med fast, ikke-væskedrivende fedt. Farven varierer fra hvid til gul, og kødet varierer fra mørk lyserød til mørkerød.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf.

(1) EUT L 343 af 14.12.2012, s. 1.